साहित्य ऐसा मरीज़ नहीं है ,जो परहेज़ी खाने पर निर्भर हो या जिसे डाइऐलिसिस पर ज़िन्दा रखा जा सके।प्यार , क्रोध , भय ,दुविधा ,सम्मान ,अनुनय-विनय आदि की परिस्थिति में क्या हमारी भाषा एकरूपता से ग्रस्त होती है? क्या हम एक व्यक्ति होते हुए भी सबके साथ एक जैसा भाषा व्यवहार करते हैं ।यदि ऐसा हुआ होता तो दैनन्दिन जीवन का काम तो चार सौ -पाँच सौ से चला जाता है । चाँद-सूरज , बिजली , पानी ,बादल , सागर के लिए कई -कई शब्द अकारण नहीं हैं।भाषा में लोकोक्तियाँ और मुहावरे हमारे इतिहास , भूगोल , कृषि -सभ्यता ,धर्म ,दर्शन , संस्कृति की सदियों से पाली पोसी फसल है ।इस फ़सल को हम क्षेत्रीय सीमाओं से बाहर की जलवायु में भी प्रसारित कर रहे हैं।जहाँ करेला और नीम नहीं होंगे वहाँ , ‘एक तो कड़वा करेला दूजे नीम चढ़ा’, जहाँ कंगन नहीं होगा वहाँ ‘हाथ क,न्गन को आरसी ‘ भी नहीं होगा ।जिस प्रकार भाषा एक व्यवहार है उसी प्रकार कथा भी एक व्यवहार है । वह रूखा -सूखा निबन्ध नहीं है; बल्कि समाज में निरन्तर हो रहे विकास-ह्रास सबकी प्राणवान् गाथा है।